Predkladacia správa

Ministerstvu financií Slovenskej republiky bola uznesením č. 876 zo dňa 3. decembra 2008, bod B.1, uložená povinnosť vypracovať do 30. apríla 2010 priebežné vyhodnotenie plnenia Národnej stratégie Slovenskej republiky pre digitálnu integráciu za rok 2009.
 
 V dokumente Národná stratégia Slovenskej republiky pre digitálnu integráciu Ministerstvo financií Slovenskej republiky informovalo o situácii v oblasti digitálnej integrácie na Slovensku a zároveň deklarovalo záujem riešiť otázku digitálnej integrácie znevýhodnených skupín obyvateľov ako jednu z najdôležitejších priorít v procese úspešného budovania informačnej spoločnosti. Na uvedený dokument nadviazala Aktualizácia dokumentu Národná stratégia Slovenskej republiky pre digitálnu integráciu, ktorú vláda SR vzala na vedomie 1. 7. 2009 a ktorá vychádzala zo záverov ministerskej konferencie vo Viedni.
 
V súvislosti s daným uznesením boli oslovené subjekty, ktoré mali poskytovať súčinnosť pri vypracovaní vyhodnotenia prioritných oblastí definovaných v Národnej stratégie Slovenskej republiky pre digitálnu integráciu. Prioritné oblasti sa týkali prístupnosti a použiteľnosti informačných a komunikačných technológií, inkluzívneho e-Governmentu, zvyšovania digitálnej gramotnosti a spôsobilosti používania IKT, znižovania geografických digitálnych rozdielov a použitia IKT pre starších občanov.
 
Z oslovených 21 subjektov informovalo o svojich aktivitách 17 subjektov. Priebežné vyhodnotenie plnenia Národnej stratégie Slovenskej republiky pre digitálnu integráciu za rok 2009 bolo vypracované aj s využitím zaslaných podkladov. 
 
Materiál nemá finančný, ekonomický, environmentálny vplyv, ani vplyv na zamestnanosť, podnikateľské prostredie a informatizáciu a preto neobsahuje doložku vplyvov.
 
Materiál sa predkladá na rokovanie vlády SR ako informatívny.